Ασανσέρ για Δολοφόνους

Το ***Ασανσέρ για δολοφόνους*** (γαλλικά: Ascenseur pour l' echafaud), είναι γαλλικό φιλμ νουάρ του 1958 σε σκηνοθεσία Λουί Μαλ. Πρωταγωνιστούν ο Μορίς Ρονέ και η Ζαν Μορό.

## Πλοκή
Η Φλοράνς Καραλά και ο Ζιλιέν Ταβερνιέ είναι δύο εραστές που σχεδιάζουν να δολοφόνησουν τον συζυγό της Φλοράνς, Σιμόν Καραλά, έναν πλούσιο βιομήχανο, ο οποίος είναι επίσης και αφεντικό του Ζιλιέν. Ο Ζιλιέν είναι ένας πρώην αλεξιπτωτιστής της Λεγεώνας των Ξένων και βετεράνος των πολέμων της Ινδοκίνας και της Αλγερίας.

Ένα Σάββατο απόγευμα ο Ζιλιέν θα πει στην γραμματέα του να μην τον ενοχλήσει για κανέναν λόγο επειδή έχει μια σοβαρή δουλειά να κάνει. Μετά θα γυρίσει στο γραφείο του, θα φορέσει γάντια, θα πάρει ένα πιστόλι και ένα σχοινί και θα βγει στο μπαλκόνι. Εκεί θα ρίξει το σχοινί με ένα γάντζο στον πάνω όροφο απ' όπου και θα αναρριχηθεί. Στη συνέχεια θα μπει μέσα στο κτίριο και θα κατευθυνθεί προς το γραφείο του Καραλά. Μπαίνοντας μέσα θα δώσει έναν φάκελο στο αφεντικό του και καθώς εκείνος τον διαβάζει ο Ζιλιέν θα βγάλει το πιστόλι και θα τον πυροβόλησει στον κρόταφο και μετά θα βάλει το πιστόλι στο χέρι του Καραλά για να φανεί αυτοκτονία.

Ο Ζιλιέν έχοντας δολοφονήσει τον Καραλά θα επιστρέψει πάλι πίσω στο γραφείο του και στη συνέχεια θα φύγει από το κτίριο πηγαίνοντας στο αυτοκίνητό του. Τότε θα κοιτάξει ψηλά προς τον όροφο του Καραλά και θα διαπιστώσει ότι ξέχασε να πάρει το σχοινί με το οποίο είχε αναρριχηθεί. Θα επιστρέψει πάλι πίσω στο κτίριο και θα μπει στο ασανσέρ για να ανέβει. Τότε ο φύλακας του κτίριου, έχοντας κάνει έλεγχο ότι έχουν αποχώρησει όλοι οι υπαλλήλοι θα κλείσει τον γενικό διακόπτη ρεύματος με αποτέλεσμα ο Ζιλιέν να εγκλωβιστεί μέσα στο ασανσέρ.

Ένας νεαρός, ο Λουί θα πάει να πάρει την κοπέλα του, την Βερονίκ η οποία εργάζεται στο ανθοπωλείο απέναντι από το κτίριο Καραλά. Ο Λουί θα δει το αυτοκίνητο του Ζιλιέν να είναι με αναμμένη μηχανή και θα το κλέψει παίρνοντας μαζί του και την Βερονίκ. Αφού οδηγήσουν αρκετά χιλιόμετρα θα κατευθυνθούν σε ένα μοτέλ για να περάσουν την νύχτα. Εκεί θα γνωρίσουν ένα ζευγάρι Γερμανών και θα διασκεδάσουν μαζί τους πίνοντας άφθονη σαμπάνια.

Ο Λουί εντυπωσιασμένος από την ακριβή σπορ Mercedes του Χορστ θα επιχείρησει να την κλέψει. Τότε θα εμφανιστεί ο Χορστ στο γκαράζ κρατώντας ένα όπλο. Ο Λουί θα πανικοβληθεί και θα σκοτώσει τον Χορστ και έπειτα και την συζυγό του, Χέλγκα, με το πιστόλι του Ζιλιέν και θα κλέψει την Mercedes και μαζί με την Βερονίκ θα φύγουν και θα επιστρέψουν πίσω στο Παρίσι εγκαταλείποντας το αυτοκίνητο σε ένα δρόμο. Εν τω μεταξύ, η Φλοράνς βλέποντας ότι ο Ζιλιέν δεν έχει εμφανιστεί στο προγραμματισμένο ραντεβού τους, θα αρχίσει να τον αναζητά στους δρόμους του Παρισιού όλη την νύχτα απογοήτευμενη θεωρώντας ότι ο Ζιλιέν δεν βρήκε το θάρρος να σκοτώσει τον συζυγό της και ότι την εγκατάλειψε.

Ο Ζιλιέν εγκλωβισμένος μέσα στο ασανσέρ θα κάνει αρκετές προσπάθειες να απεγκλωβιστεί χωρίς όμως αποτέλεσμα και θα παραμείνει εκεί μέχρι την κυριακή το πρωί όταν ο φύλακας του κτίριου θα πάει και θα ανοίξει και πάλι τον γενικό διακόπτη, συνοδεύομενος από δύο αστυνομικούς οι οποίοι θα αναζητούν τον Ζιλιέν για τις δολοφονίες των δύο Γερμανών στο μοτέλ την προηγούμενη βραδιά. Ο Ζιλιέν θα βγει από τον ασανσέρ αλλά ακούγοντας τον φύλακα να μιλάει με τους αστυνομικούς θα θεωρήσει ότι έχουν πάει εκεί για τον Καραλά. Στη συνέχεια ο Ζιλιέν θα πάει στο κοντινό καφενείο για να φάει κάτι, όπου όμως η σερβίτορα θα καλέσει την αστυνομία και ο Ζιλιέν θα συλληφθεί.

Κατά την ανάκριση του από την αστυνομία ο Ζιλιέν θα αρνηθεί τις κατηγορίες για τους φόνους των δύο Γερμανών, υποστηρίζοντας ότι κάποιοι του έκλεψαν το αυτοκίνητο και ότι ο ίδιος τριγυρνούσε όλη την νύχτα μεθυσμένος. Η Φλοράνς μαθαίνοντας ότι ο Ζιλιέν έχει συλληφθεί για τους φόνους των δύο Γερμανών θα αρχίσει να ψάχνει την Βερονίκ, όπου θα την βρει στο διαμερισμά της μαζί με τον Λουί έχοντας καταναλώσει αρκετά χάπια. Η Φλοράνς θα καταλάβει ότι αυτοί έχουν διάπραξει τους φόνους και θα πάει να ειδοποιήσει την αστυνομία για να βοήθησει τον Ζιλιέν να αφεθεί ελεύθερος.

Η Βερονίκ θα πει στον Λουί ότι ξέχασε να πάρει τις φωτογραφίες από το μοτέλ που είχαν βγάλει με τους δύο Γερμανούς, το οποίο είναι το μόνο ενοχοποιητικό στοιχείο εις βάρος τους και ο Λουί πηγαίνει γρήγορα στο μοτέλ για να πάρει τις φωτογραφίες, όπου εκεί θα τον συλλάβει η αστυνομία. Η Φλοράνς η οποία είχε ακολουθήσει τον Λουί μέχρι το μοτέλ θα ανακουφιστεί με την σύλληψη του Λουί, αλλά ο επιθεωρητής Σεριέ της επιφυλλάσει μια δυσαρέστη έκπληξη: Στο φιλμ με τις φωτογραφίες των Γερμανών και του Λουί, βρίσκονται και αυτές του Ζιλιέν μαζί με την Φλοράνς, οι οποίες αποδεικνύουν ότι είναι εραστές και ότι ευθύνονται για τον θάνατο του συζύγου της.

## Διανομή Ρόλων
* Μορίς Ρονέ ως Ζιλιέν Ταβερνιέ
* Ζαν Μορό ως Φλοράνς Καραλά
* Ζαν Βαλλ ως Σιμόν Καραλά
* Λίνο Βεντούρα ως Επιθεωρητής Σεριέ
* Γιορί Μπερτίν ως Βερονίκ
* Ίβαν Πέτροβιτς ως Χόρστ Μπέκερ
* Έλγκα Άντερσεν ως Φρίντα Μπέκερ
## Απήχηση
### Κριτικές
Σε ένα άρθρο του 2016, ο κριτικός κινηματογράφου της Νέας Υόρκης Ρίτσαρντ Μπρόντι ισχυρίστηκε ότι η ταινία είναι πιο σημαντική για τη θέση της στην ιστορία του γαλλικού κινηματογράφου παρά για τα δικά της καλλιτεχνικά πλεονεκτήματα, με εξαίρεση τη μουσική του Μάιλς Ντέιβις, την οποία είπε ότι «αξίζει να την ακούσουμε εξ ολοκλήρου. Είναι καλύτερη από την ίδια την ταινία, μακράν, και υπάρχουν καλύτεροι τρόποι να την ακούσεις από ό,τι στην ταινία—δηλαδή, ακούγοντας ένα CD που περιλαμβάνει όλες τις ηχογραφήσεις του στούντιο από τις οποίες έγινε η επεξεργασία της παρτιτούρας". Ο Μπρόντι συνέχισε στη συνέχεια για να συζητήσει τη μουσική με κάποια λεπτομέρεια.

Στον ιστότοπο συλλογής κριτικών Rotten Tomatoes, η ταινία έχει βαθμολογία 93%, με βάση 56 κριτικές, και σταθμισμένο μέσο όρο 8,08/10. Στο Metacritic, η ταινία έχει βαθμολογία 94/100, υποδεικνύοντας "καθολική αναγνώριση".

## Παραπομπές


## Εξωτερικοί σύνδεσμοι
*  
* 
*
*

Κατηγορία:Γαλλικές ταινίες της δεκαετίας 1950
Κατηγορία:Γαλλικές αστυνομικές δραματικές ταινίες
Κατηγορία:Γαλλόφωνες ταινίες
Κατηγορία:Ταινίες σε σκηνοθεσία Λουί Μαλ
Κατηγορία:Ταινίες του 1958
Κατηγορία:Γαλλικές ψυχολογικές θρίλερ ταινίες
Κατηγορία:Ταινίες γυρισμένες στο Παρίσι
Κατηγορία:Γαλλικές ασπρόμαυρες ταινίες
Κατηγορία:Ταινίες τοποθετημένες στο Παρίσι
Κατηγορία:Ταινίες βασισμένες σε αστυνομικά μυθιστορήματα